

**ประกาศมหาวิทยาลัยธรรมศาสตร์**

**เรื่อง กำหนดหลักเกณฑ์และอัตราเงินประจำตำแหน่งทางวิชาการและค่าตอบแทนทางวิชาการ
ของพนักงานมหาวิทยาลัย สายวิชาการ
พ.ศ. ๒๕๖๐**

**..............................................**

โดยที่เป็นการสมควรกำหนดหลักเกณฑ์และอัตราเงินประจำตำแหน่งและค่าตอบแทนทางวิชาการของพนักงานมหาวิทยาลัย สายวิชาการ

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ และตามความในข้อ ๒๗ แห่งข้อบังคับมหาวิทยาลัยธรรมศาสตร์ ว่าด้วยการบริหารงานบุคคลพนักงานมหาวิทยาลัย พ.ศ. ๒๕๕๙ อธิการบดีโดยความเห็นชอบของคณะกรรมการบริหารบุคคล ในการประชุมครั้งที่ ๗/๒๕๖๐ เมื่อวันที่ ๒๐ พฤศจิกายน ๒๕๖๐ จึงออกประกาศ ไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยมหาวิทยาลัยธรรมศาสตร์ เรื่อง กำหนดหลักเกณฑ์และอัตราเงินประจำตำแหน่งทางวิชาการและค่าตอบแทนทางวิชาการของพนักงานมหาวิทยาลัย สายวิชาการ พ.ศ. ๒๕๖๐”

**ข้อ ๒** ประกาศนี้ให้ใช้บังคับตั้งแต่วันที่ ๑ มกราคม ๒๕๖๑ เป็นต้นไป

**ข้อ ๓** ให้จ่ายเงินประจำตำแหน่งทางวิชาการและเงินค่าตอบแทนทางวิชาการแก่พนักงานมหาวิทยาลัย สายวิชาการ ในอัตราดังต่อไปนี้

|  |  |  |
| --- | --- | --- |
| ตำแหน่ง | เงินประจำตำแหน่งทางวิชาการ(บาทต่อเดือน) | ค่าตอบแทนทางวิชาการ(บาทต่อเดือน) |
| ผู้ช่วยศาสตราจารย์ | ๕,๖๐๐ | ๕,๖๐๐ |
| รองศาสตราจารย์ | ๙,๙๐๐ | ๙,๙๐๐ |
| ศาสตราจารย์ | ๑๕,๖๐๐ | ๑๕,๖๐๐ |

**ข้อ ๔** พนักงานมหาวิทยาลัย สายวิชาการ มีสิทธิได้รับเงินประจำตำแหน่งทางวิชาการและค่าตอบแทนทางวิชาการ ตามข้อ ๓ ได้ ตั้งแต่วันที่ที่ได้รับแต่งตั้งให้ดำรงตำแหน่งทางวิชาการเป็นต้นไป

**ข้อ ๕** พนักงานมหาวิทยาลัย สายวิชาการ ที่ได้รับบรรจุแต่งตั้งจากผู้ที่มีตำแหน่งทางวิชาการตามกฎหมายอยู่ก่อนแล้ว ให้มีสิทธิได้รับเงินประจำตำแหน่งทางวิชาการและค่าตอบแทนทางวิชาการ ตามข้อ ๓ ตั้งแต่วันที่ได้รับการบรรจุแต่งตั้งเป็นต้นไป

ในกรณีที่ยังไม่ได้รับจัดสรรงบประมาณจากสำนักงบประมาณเพื่อจ่ายเป็นเงินประจำตำแหน่งทางวิชาการและค่าตอบแทนทางวิชาการแก่พนักงานมหาวิทยาลัยสายวิชาการตามวรรคหนึ่ง ให้ส่วนงานจ่ายเงินตามข้อ ๓ จากเงินรายได้ของส่วนงานไปพลางก่อนจนกว่าจะได้รับการจัดสรรงบประมาณจากสำนักงบประมาณ

**ข้อ ๖** พนักงานมหาวิทยาลัย สายวิชาการ ที่ได้รับการแต่งตั้งให้ดำรงตำแหน่งทางวิชาการอยู่ก่อนวันที่ประกาศนี้มีผลใช้บังคับให้ได้รับเงินประจำตำแหน่งทางวิชาการและค่าตอบแทนทางวิชาการ ตามข้อ ๓ ตั้งแต่วันที่ประกาศนี้มีผลใช้บังคับเป็นต้นไป

 ประกาศ ณ วันที่ ๒๗ ธันวาคม พ.ศ. .๒๕๖๐

 (ศาสตราจารย์ สมคิด เลิศไพฑูรย์)

 อธิการบดีมหาวิทยาลัยธรรมศาสตร์